
Mikroszkopikus cseppekben kialakuló anomális nyomás vizsgálata

Az utóbbi években fokozott igény mutatkozik egyedi sejteken végzett biokémiai vizsgálatokra, különös tekintettel a sejt DNS és/vagy RNS állományának szekvenálására.
Ennek oka az ún. második generációs DNS szekvenálási technikák terjedése, melyek korábban elképzelhetetlen érzékenység mellett, akár egyetlen sejt szinte teljes genetikai információját képesek kiolvasni.
A biokémiai reagensek magas költségei miatt ennek feltétele az egyedi sejtek mikroliter alatti kis térfogatban történő izolálása.
Az egyedi sejtek izolálását automatizálni kell, hogy a kinyert biológiai információ statisztikailag is megbízható legyen.
Ezen feladatra fejlesztette ki a magyar CellSorter Kft. az az ELTE Biológiai Fizika tanszékén is működő automatizált mikropipettát,
amely a sejtek válogatását folyamatos mikroszkópos monitorozás mellett képest végezni.
Az üveg mikropipetta hegyénél kialakuló nyomásviszonyok megértése elengedhetetlen a sejteket tartalmazó cseppek megfelelő lerakásához.
Dolgozatomban a cseppentés kritikus nyomásértékének alakulását kísérletileg vizsgáltam.
Kritikus nyomásnak azt a nyomást nevezzük, amelynél a csepp az adott körülmények között elhagyja a mikropipetta hegyét.
A kísérletek során a mikropipettából kidudorodó vízfelület sugarát mértem az alkalmazott nyomás függvényében.
A víz mellett szilikon olajjal is elvégeztem a méréseket, és megvizsgáltam, hogy mutat-e hiszterézist a jelenség.
A mérés során videomikroszkópiát és manuális képfeldolgozást használtam.
Egy nem várt, anomális nyomáskomponenst észleltünk, amelyet több lehetséges magyarázat alapos meggondolása után a vízfelület párolgásának tulajdonítunk.
Eredményeimet figyelembe véve új sejtlerakó módszert dolgoztunk ki, amit az azóta folyó munkában is alkalmazunk.
Munkámat az Applied Physics Letters című folyóiratban publikáltuk.
 



